KOMISIJOS KOMUNIKATAS EUROPOS PARLAMENTUIpagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos direktyvos dėl elektros ir elektroninės įrangos atliekų (EEĮA) priėmimo /* KOM/2011/0478 galutinis - 2008/0241 (COD) */





2008/0241 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos direktyvos dėl elektros ir elektroninės įrangos atliekų (EEĮA) priėmimo PAGRINDINIAI FAKTAI Europos Parlamentui ir Tarybai pasiūlymas (dokumentas COM(2008) 810 galutinis – 2008/0241 COD) perduotas: | 2008 m. gruodžio 16 d. | Europos ekonomikos ir socialinių reikalų komiteto nuomonė pateikta: | 2009 m. birželio 11 d. | Po pirmojo svarstymo Europos Parlamento nuomonė pateikta: | 2011 m. vasario 3 d. | Tarybos pozicija priimta: | 2011 m. liepos 19 d. | KOMISIJOS PASIūLYMO TIKSLAS 2008 m. pateiktu pasiūlymu išdėstyti EEĮA direktyvą nauja redakcija siekiama nustatyti naujas kiekvienos valstybės narės galimybėms pritaikytas surinkimo normas, kad būtų tausiau naudojami ištekliai ir tinkamai tvarkomos e. atliekos. Be to, siekiama sumažinti nereikalingą administracinę naštą aiškiai įtvirtinant, kad gamintojų atsakomybė nustatoma vadovaujantis Europos principu, ir užtikrinti geresnį įgyvendinimą, pirmiausia perkeliant įrodinėjimo pareigą subjektams, įtariamiems kaip naudotą įrangą eksportuojant elektros ir elektroninės įrangos atliekas (EEĮA). PASTABOS DėL TARYBOS POZICIJOS Bendrosios pastabos Europos Parlamentas pateikė nuomonę per pirmąjį svarstymą 2011 m. vasario 3 d. Iš Europos Parlamento per pirmąjį svarstymą priimtų 86 pakeitimų Komisija visiškai, iš dalies, arba iš esmės priėmė 55. Bendrojoje pozicijoje bent jau iš dalies atsižvelgiama į 30 iš šių 55 pakeitimų. Komisijos pozicija dėl Europos Parlamento per pirmąjį svarstymą priimtų pakeitimų išdėstyta dokumente SP(2011) 2217. Komisija visiškai, iš dalies arba iš esmės priėmė tuos pakeitimus, kuriais pasiūlymo detalės išdėstomos aiškiau arba patobulinamos atsižvelgiant į nustatytus tikslus. Pirmiausia, panaikinta nuostata, kad nustatant tam tikromis aplinkybėmis susikaupusių EEĮA surinkimo normas ir įgaliojant platintojus sukurti tinkamas labai mažo tūrio EEĮA surinkimo ir informavimo apie jas sistemas turi būti atsižvelgiama į Direktyvos 2002/95/EB dėl pavojingų medžiagų naudojimo elektros ir elektroninėje įrangoje apribojimo taikymo sritį. Komisija nepriėmė pakeitimų, keičiančių pasiūlymo esmę, pavyzdžiui, tokių, dėl kurių susilpnėtų aplinkos ir žmonių sveikatos apsauga ar be reikalo padidėtų administracinė našta. Taip pat ji atmetė pakeitimus, kurie negali būti daromi pagal šią peržiūros procedūrą, taikomą atsižvelgiant į 2001 m. lapkričio 28 d. Tarpinstitucinį susitarimą dėl sistemingesnio teisės aktų pakeitimo metodo naudojimo. 2011 m. kovo 14 d. valstybės narės pasiekė vieningą politinį susitarimą, tačiau Komisija išreiškė rimtų abejonių dėl dokumento teksto. Išsamios pastabos Komisijos priimti ir visiškai, iš dalies arba iš esmės į bendrąją poziciją įtraukti Parlamento pakeitimai 2, 10, 12, 13, 15, 16, 20, 21, 24, 28, 29, 32, 37, 44, 45, 57, 62, 64, 65, 66, 68, 78, 80, 81, 82, 83, 86, 88, 97 ir 98 pakeitimus Komisija priėmė, ir jie visiškai, iš dalies arba iš esmės įtraukti į Tarybos poziciją. Komisijos atmesti, tačiau visiškai, iš dalies arba iš esmės į bendrąją poziciją įtraukti Parlamento pakeitimai 14, 18, 27, 99 ir 102 pakeitimus Komisija atmetė, tačiau jie visiškai, iš dalies arba iš principo įtraukti į Tarybos poziciją. 14 ir 18 pakeitimai susiję su privačių namų ūkių EEĮA ir kitų nei privačių namų ūkius naudotojų EEĮA atskyrimu. Komisija nėra tikra, ar šis pasiūlymo tekstas aiškesnis. 99 pakeitimu nustatomas naujas reikalavimas priimti Europos standartus, tačiau jis gali prieštarauti kitoms teksto dalims, kurios nebuvo peržiūrimos. Parlamento pakeitimai, kuriems Komisija visiškai, iš dalies arba iš esmės pritarė, tačiau kurie neįtraukti į bendrąją poziciją Komisija visiškai, iš dalies arba iš esmės priėmė 1, 3, 4, 5, 6, 7, 9, 22, 23, 26, 31, 38, 39, 40, 41, 42, 43, 52, 58, 59, 60, 69, 76, 92 ir 100 pakeitimus, bet į Tarybos poziciją jie neįtraukti. Šie pakeitimai susiję su svarbiomis teksto dalimis, kuriose pateikiamos apibrėžtys, kalbama apie surinkimo normas, informuotumo didinimo ir surinkimo skatinimo priemones ir nuostatų dėl komitologijos pakeitimą, atsižvelgiant į įsigaliojusią Sutartį dėl Europos Sąjungos veikimo. Komisijos ir Tarybos atmesti ir į bendrąją poziciją neįtraukti Parlamento pakeitimai Komisija ir Taryba atmetė 11, 25, 35, 36, 46, 47, 48, 49, 50, 51, 54, 55, 56, 61, 67, 70, 71, 72, 73, 74, 75, 77, 94, 95, 96 ir 101 pakeitimus. Dėl šių pakeitimų tekstas netaptų aiškesnis ar nuoseklesnis arba jais keičiamos į peržiūros procedūrą neįtrauktos teksto dalys. Pastaroji pastaba pirmiausia taikytina 47–51 ir 75 pakeitimams dėl finansinių gamintojų įsipareigojimų. 46 pakeitimu būtų nustatomi nauji duomenų saugojimo reikalavimai, o peržiūros procedūroje tokia galimybė nenumatyta. Tarybos padaryti pasiūlymo pakeitimai Taryba pasiūlė tokius pagrindinius Komisijos pasiūlymo pakeitimus: Atvira taikymo sritis. Taryba siūlo nustatyti, kad ateityje, t. y. po šešerių metų nuo teisės akto įsigaliojimo, jo taikymo sritis apimtų visą stambią ir smulkią įrangą. Tokia nuostata gali būti vadinama atvira taikymo sritimi, nes teisės aktas būtų taikytinas ne tik konkrečiai išvardytų kategorijų įrangai, bet ir visai kitai naujai įrangai, atitinkančiai direktyvos apibrėžtis. Nustačius atvirą taikymo sritį, tektų nustatyti ir nemažai naujų išimčių ir su tuo susijusių apibrėžčių. Komisijos nuomone, įranga, patenkanti į dabartinę direktyvos taikymo sritį, neturėtų būti iš jos pašalinta, o plėsti taikymo sritį reikėtų tik tuomet, jei nauda viršytų sąnaudas. Įsitikinti, kad šios sąlygos tenkinamos, iš esmės galima tik atlikus vertinimą pagal poveikio vertinimo gaires. EEĮA kategorijų apibrėžtys. Taryba pakeičia dabartines direktyvos priede nurodytas dešimt kategorijų penkiomis naujomis kategorijomis. Dabar šios kategorijos yra svarbios apibrėžiant direktyvos taikymo sritį ir atskiriant panaudojimo ir perdirbimo tikslus. Tarybos nuomone, ateityje taikymo sritis turėtų būti apibrėžiama ne pagal kategorijas (žr. ankstesnę pastraipą apie atvirą taikymo sritį), tačiau jos išliks svarbios atskiriant panaudojimo ir perdirbimo tikslus. Komisija neprieštarauja šių EEĮA kategorijų apibrėžčių pakeitimui su sąlyga, kad tai nesumažins perdirbimo ir panaudojimo apimties standartų ir nesukurs nereikalingos administracinės naštos. Fotovoltinių plokščių įtraukimas į direktyvos taikymo sritį. Taryba siūlo nuo direktyvos įsigaliojimo dienos įtraukti į jos taikymo sritį fotovoltines plokštes. Komisija sutinka, kad reikia užtikrinti fotovoltinių plokščių surinkimą, tinkamą jų tvarkymą ir panaudojimą. Komisija atliko tyrimą, kuriame įvertintas EEĮA direktyvos taikymo srities išplėtimo poveikis. Iš šio tyrimo matyti, kad tai būtų naudinga aplinkai ir suteiktų naujų galimybių panaudoti antrines žaliavas. Šiuo tyrimu ir suinteresuotųjų šalių pateiktomis pastabomis galima būtų remtis toliau svarstant galimybę įtraukti fotovoltines plokštes į EEĮA direktyvos taikymo sritį. Nacionaliniu principu grindžiami gamintojų įsipareigojimai. Taryba apibrėžia gamintoją remdamasi nacionalinių rinkų koncepcija. Taikant tokią nacionalinę koncepciją gali pasitaikyti atvejų, kai dubliuojama registracija, kelis kartus sumokama už tą patį produktą, keliami skirtingi informacijos tvarkymo ir produktų žymėjimo reikalavimai, taip pat reikalaujama, kad gamintojams būtų teisiškai atstovaujama daugiau nei vienoje valstybėje narėje. Siekdama išvengti tokio painumo, Komisija siūlo patikslinti, kad reikia vadovautis Bendrijos rinkos principu, ir vis dar mano, kad reikėtų susitarti dėl europinės gamintojų įgaliojimų koncepcijos. Ypač tai svarbu kalbant apie tarpvalstybinių nuotolinės prekybos įmonių įsipareigojimus. Surinkimo normos. Tarybos nuomone, per aštuonerius metus nuo direktyvos įsigaliojimo valstybės narės privalo surinkti 65 proc. rinkai pateiktos elektros ir elektroninės įrangos. Šis terminas ketveriais metais ilgesnis nei pasiūlytas Komisijos. Aštuonioms valstybėms narėms taikoma lanksti sistema, pagal kurią terminas gali būti pratęstas dar dvejiems metams. Komisija mano, kad pereinamąsias nuostatas, kuriomis atsižvelgiama į konkrečias valstybių narių aplinkybes ir kurios pateikiamos Komisijos pasiūlyme, toliau galima būtų tikslinti rengiant direktyvos tekstą. Vis dėlto, kadangi reikia imtis ryžtingų veiksmų, kad būtų tausiau naudojami ištekliai ir geriau panaudojamos antrinės žaliavos, svarbu užsibrėžti plataus užmojo atliekų surinkimo tikslus – ir apimties, ir įsigaliojimo laiko požiūriu. Todėl Komisija negali pritarti atliekų surinkimo tikslo įgyvendinimo datos atidėjimui. Tačiau Komisija pritaria Tarybos ketinimui įtraukti gyvsidabrio turinčias fluorescencines lempas į prioritetinių produktų, kuriems galėtų būti nustatyti atskiri surinkimo tikslai, kategoriją. Standartų nustatymas. Taryba reikalauja, kad Komisija nustatytų būtiniausius EEĮ atliekų tvarkymo standartus pagal Direktyvos 2008/98/EB 27 straipsnį. Iš esmės Komisija mano, kad tokie EEĮ atliekų tvarkymo standartai būtų naudingi, ir šiuo metu remia tokių savanoriškai taikytinų standartų rengimo projektą. Tačiau Komisija nuogąstauja, kad naujasis tekstas apie standartus gali prieštarauti kitoms teksto dalims, kurios nebuvo peržiūrimos. Pakeitimai atsižvelgiant į Sutartį dėl Europos Sąjungos veikimo ir kiti klausimai. Taryba mano, kad dėl 7, 16, 23 straipsnių ir VI priedo reikės priimti įgyvendinimo teisės aktus. Komisijos nuomone, tai turėtų būti deleguotieji teisės aktai, kaip nurodyta jos pasiūlyme. Reikalavimas, kad prieš priimdama deleguotąjį teisės aktą Komisija turi pasitarti su suinteresuotomis šalimis, turėtų būti paminėtas tik atitinkamoje konstatuojamojoje dalyje ir išbrauktas dėstomojoje direktyvos dalyje. Taryba išbraukė nuorodą į teisės perkėlimo atitikties lentelę, kuri, Komisijos manymu, yra būtina stebint direktyvos perkėlimo procesą pagal pažangaus reglamentavimo principus ir remiantis komisijos Komunikatu COM(2010)543. IšVADA Ne visi Tarybos padaryti pakeitimai atitinka Komisijos pasiūlymo tikslus, ypač susijusius su tausiu išteklių naudojimu, siekiu panaudoti antrines žaliavas ir mažinti nereikalingą administracinę naštą. Todėl Komisija negali be išlygų palaikyti Tarybos pozicijos.